**KABINET PREDSJEDNIKA**

**NARODNE SKUPŠTINE REPUBLIKE SRPSKE**

**NARODNA SKUPŠTINA**

**REPUBLIKE SRPSKE**

U skladu sa članom 198. stav 4. Poslovnika Narodne skupštine Republike Srpske („Službeni glasnik Republike Srpske“, broj 66/20) i tačkom 4. Zaključka u vezi sa Nacrtom zakona o dopuni Zakona o upotrebi zastave, grba i himne („Službeni glasnik Republike Srpske“, broj 61/24), Kabinet predsjednika Narodne skupštine, nakon sprovedene javne rasprave o Nacrtu zakona o dopuni Zakona o upotrebi zastave, grba i himne Narodnoj skupštini Republike Srpske, dostavlja

**IZVJEŠTAJ**

**O SPROVEDENIM JAVNIM RASPRAVAMA**

**O NACRTU ZAKONA O DOPUNI ZAKONA O UPOTREBI ZASTAVE, GRBA I HIMNE**

Narodna skupština Republike Srpske je, nakon razmatranja Nacrta zakona o dopuni Zakona o upotrebi zastave, grba i himne, na Desetoj redovnoj sjednici, održanoj 4. jula 2024. godine, donijela Zaključak u vezi sa Nacrtom zakona o dopuni Zakona o upotrebi zastave, grba i himne („Službeni glasnik Republike Srpske“, broj 61/24), a kojim je navedeni nacrt zakona upućen na javnu raspravu, jer se njime uređuju pitanja koja su od posebnog značaja za građane i o kojima je neophodno da se konsultuju organi, organizacije, naučne i stručne institucije i zainteresovani građani. Zaključkom je zadužen Kabinet predsjednika Narodne skupštine da sprovede javnu raspravu u roku od 30 dana.

Nacrt zakona o dopuni Zakona o upotrebi zastave, grba i himne objavljen je na internet stranici Narodne skupštine Republike Srpske. Zaključak u vezi sa Nacrtom zakona o dopuni Zakona o upotrebi zastave, grba i himne objavljen je u „Službenom glasniku Republike Srpske“, „Glasu Srpske“ i na internet stranici Narodne skupštine. Javni poziv za održavanje javne rasprave u vezi sa Nacrtom zakona o dopuni Zakona o upotrebi zastave, grba i himne, sa rasporedom održavanja javne rasprave u Prijedoru, Bijeljini, Trebinju, Istočnom Sarajevu i Banjoj Luci, objavljen je na internet stranici Narodne skupštine i u „Glasu Srpske“. Sve ovo imalo je cilj da se omogući što širem krugu zainteresovane javnosti da ostvari učešće u javnoj raspravi, odnosno da dā svoje primjedbe, prijedloge i sugestije na tekst Nacrta zakona o dopuni Zakona o upotrebi zastave, grba i himne.

Javnoj raspravi u Prijedoru, koja je održana 16. jula 2024. godine, u Sali Skupštine grada Prijedora, prisustvovali su predstavnici Grada Prijedora, i to: predsjednik Skupštine grada Prijedora, odbornici Skupštine grada Prijedora, načelnici i predstavnici odjeljenja, odnosno odsjeka Gradske uprave Prijedora i drugi predstavnici javnih ustanova u Prijedoru, vrtića, muzeja, bolnice, Zavoda za zapošljavanje Republike Srpske – Filijala Prijedor, Centra za socijalni rad Prijedor, zatim predstavnik Investiciono-razvojne banke Republike Srpske, predstavnik OEBS-a, predstavnik Poreske uprave Republike Srpske – Područni centar Prijedor, predstavnik Organizacije porodica zarobljenih i poginulih boraca i nestalih civila grada Prijedora, predsjednik Boračke organizacije grada Prijedora i drugi zainteresovani građani. Učesnici javne rasprave su izrazili podršku Nacrtu zakona o dopuni Zakona o upotrebi zastave, grba i himne, bez konkretnih primjedaba, prijedloga i sugestija na tekst Nacrta zakona.

Javnoj raspravi u Bijeljini, koja je održana 17. jula 2024. godine, u Sali Skupštine grada, prisustvovali su: Milan Trninić, narodni poslanik u Narodnoj skupštini Republike Srpske, te predstavnici Društva srpskih domaćina, Logoraša Bijeljina, Srpskog prosvjetnog i kulturnog društva „Prosvjeta“ Bijeljina, Udruženja građana „Vojske Republike Srpske“, Komunalne policije, Razvojne agencije grada Bijeljina, Organizacije porodica zarobljenih i poginulih boraca i nestalih civila grada Bijeljina, Udruženja veterana „Garda Panteri“, kao i predstavnici Gradske uprave i Skupštine grada Bijeljine i građani grada Bijeljine. Učesnici javne rasprave u Bijeljini istakli su primjedbe, prijedloge i sugestije na Nacrt zakona:

* Zoran Miljanović, predstavnik udruženja građana „Veterani Republike Srpske“, je dao sugestiju da se termin „strane države“ jasnije definiše, te smatra da bi drugi termin bio adekvatniji.
* Dejan Blagojević, građanin grada Bijeljine, predložio je uvođenje kaznenih odredaba za nepoštovanje zakona, te je naveo primjer isticanja zastave.

Miljanovićeva primjedba nije prihvaćena jer termin „stranih država“ se morao koristiti iz normativnih razloga, prije svega iz razloga korištenja jednoobrazne terminologije u Zakonu. Naime, analizom teksta Zakona vidljivo je da se pridjev „stranih“ koristi u čl. 8. i 12, a termin „stranih država“ se koristi u čl. 19. i 22. Zakona. Stoga se ova terminologija, koja već postoji u Zakonu, mora pratiti prilikom pisanja izmjena i dopuna Zakona. Termin je po sebi dovoljno jasan i ne zahtjeva dodatno definisanje.

Blagojevićeva primjedba nije prihvaćena jer su u odredbi kojom se dopunjava Zakon propisuje mogućnost (mogu se isticati), a ne obaveza, tako da nije potrebno propisivanje sankcije.

Ostalih konkretnih primjedaba na tekst Nacrta zakona o dopuni Zakona o upotrebi zastave, grba i himne nije bilo i prisutni su bili saglasni sa njim.

Javnoj raspravi koja je održana u Gradu Trebinju, 29. jula 2024. godine, u Sali Skupštine grada, pored predlagača navedenog nacrta zakona, javnoj raspravi su prisustvovali brojni građani te građanska udruženja i organizacije Grada Trebinja. Nakon obrazloženja Nacrta zakona od strane predlagača, u toku rasprave za riječ su se javili, po redoslijedu izlaganja: Mirko Ćurić, gradonačelnik Trebinja, Mihajlo Vujević, pukovnik Vojske Republike Srpske, Manojlo Ćuk, bivši pripadnik Vojske Republike Srpske i Milan Kovač, odbornik u Skupštini grada Trebinja. U svojim izlaganjima pružili su punu podršku usvojenom nacrtu zakona, pritom istakavši da je grb Nemanjića tradicionalno ponos srpskog naroda i da bi njegovo vraćanje u upotrebu osnažilo srpski nacionalni identitet. Učesnici u javnoj raspravi nisu iznijeli konkretne prijedloge na Nacrt zakona.

Javnoj raspravi u Istočnom Sarajevu, koja je održana 30. jula 2024. godine, u Sali Skupštine grada, pored predlagača navedenog nacrta zakona, prisustvovali su brojni građani te građanska udruženja i organizacije Grada Istočnog Sarajeva. Nakon obrazloženja Nacrta zakona od strane predlagača, u toku rasprave za riječ su se javili Branko Koroman, predsjednik Skupštine grada i Slavka Brezo, direktorica Kulturno-sportskog centra Pale. U svojim izlaganjima pružili su punu podršku usvojenom nacrtu zakona, naglasivši da je grb Nemanjića ponos srpskog naroda i da bi njegovo vraćanje u upotrebu produbilo veze sa našom maticom – Republikom Srbijom. Učesnici u javnoj raspravi nisu iznijeli konkretne prijedloge na Nacrt zakona.

Javnoj raspravi u Banjoj Luci, održanoj 1. avgusta 2024. godine, u Maloj sali Narodne skupštine, prisustvovali su predstavnici Vlade Republike Srpske, i to: Ministarstva pravde, Ministarstva trgovine i turizma, Ministarstva porodice, omladine i sporta, Ministarstva energetike i rudarstva, Ministarstva saobraćaja i veza, Ministarstva privrede i preduzetništva, Ministarstva uprave i lokalne samouprave, Ministarstva rada i boračko-invalidske zaštite, zatim predstavnik Delegacije Evropske unije, predstavnik OEBS-a, predstavnik Kancelarije pravnog predstavnika Republike Srpske, predstavnik Saveza logoraša Republike Srpske, predstavnik udruženja „Veterani Republike Srpske“ i drugi zainteresovani građani.

Učesnici javne rasprave su izrazili podršku Nacrtu zakona o dopuni Zakona o upotrebi zastave, grba i himne, te su dali primjedbe, prijedloge i sugestije:

* Saša Savičić iz Ministarstva energetike i rudarstva skrenuo je pažnju na to da se u članu 1. Nacrta zakona koriste riječi „amblema Republike Srpske“, te postavio pitanje da li je neophodno, odnosno opravdano koristiti taj termin s obzirom na to da se dosad termin amblem koristio za ostale domaće i strane ambleme, a nikada za Republiku Srpsku? Dalje, on je istakao da su u istom članu Nacrta zakona upotrebljene riječi „stranih država“ u smislu država sa kojima Republika Srpska ima potpisan Sporazum o uspostavljanju specijalnih paralelnih odnosa, dok Ustav Republike Srpske propisuje da Republika Srpska može, shodno Ustavu Bosne i Hercegovine, da uspostavlja specijalne paralelne odnose sa Saveznom Republikom Jugoslavijom i njenim republikama članicama, a Ustav Bosne i Hercegovine propisuje da entiteti imaju pravo da uspostave specijalne paralelne odnose sa „susjednim državama“ ne sa „stranim državama“, a upotrebljava riječi „susjednih država“ i kada propisuje nadležnosti Ustavnog suda Bosne i Hercegovine. U ovom kontekstu Savičić je postavio pitanje da li je termin „stranih država“ u skladu sa Ustavom Bosne i Hercegovine, te da li je opravdano koristiti taj termin? Na kraju, on je skrenuo pažnju i na dio člana 1. Nacrta zakona koji glasi: „odnosno država sa kojima pojedini ili svi konstitutivni narodi ili Ostali ili građani u Republici Srpskoj imaju zajedničko istorijsko, kulturološko ili tradicionalno nasljeđe“, te postavio pitanje da li se pomenute države određuju samo na osnovu osjećaja zajedništva, odnosno da li bi se uopšte moglo govoriti o postojanju nekog pravnog osnova za ovakvo određivanje država (za razliku od država sa kojima Republika Srpska ima potpisan Sporazum o uspostavljanju specijalnih paralelnih odnosa)?
* Lazar Stjepanović iz Kancelarije pravnog predstavnika Republike Srpske sugerisao je da se umjesto riječi „stranih država“ upotrijebe riječi „drugih država“.

Savičićeva primjedba koja se odnosi na amblem nije prihvaćena jer u čl. 2. i 3. Zakona o amblemu („Službeni glasnik Republike Srpske“, broj 49/07) je utvrđeno da Republika Srpska ima amblem kao dopunski simbol koji se može koristiti umjesto grba, kojeg još uvijek nemamo. Stoga, formulacija dopune Zakona je potrebna i opravdana.

Primjedba Savičića i Stjepanovića koja se odnosi na upotrebu riječi „stranih država“ nije prihvaćena iz već objašnjenih razloga.

Savičićeva primjedba na način određivanja država sa kojima pojedini ili svi konstitutivni narodi ili Ostali ili građani u Republici Srpskoj imaju zajedničko istorijsko, kulturološko i tradicionalno nasljeđe nije prihvaćena jer pravna norma je jasna i ukazuje da se država u ovom slučaju određuje pomoću zajedničkog nasljeđa, istorijskog, kulturološkog i tradicionalnog.

ŠEF KABINETA PREDSJEDNIKA

NARODNE SKUPŠTINE REPUBLIKE SRPSKE

Goran Filipović

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_